जीएन डेयरी मामला : अफसर गिड़गिड़ाए 1 माह में देंगे रुपए
भास्कर संवाददाता | खरगोन
पांच जिलों में 20 हजार से ज्यादा पॉलिसीधारक व 2 हजार एजेंटों की राशि लेकर फरार हुए दिल्ली की जीएन डेयरी के संचालक पर एफआईआर होगी। शुक्रवार को 200 से ज्यादा लोग एसपी अमितसिंह से मिले और एफआईआर की मांग की। एसपी ने टीआई ब्रजेश मालवीय को खरगोन जिले के लोगों की शिकायत पर एफआईआर के निर्देश दिए। टीआई ने 10 लोगों के बयान दर्ज किए हैं। इसी बीच कंपनी से जुडे़ लोग लगातार पॉलिसधारक व एजेंटों को फोन लगाकर एक महीने में पैसे देने के लिए गिड़गिड़ाते रहे।
मंगलवार के बाद शुक्रवार को पहुंचे पीड़ितों ने एसपी को दस्तावेज सौंपकर एफआईआर की मांग की। उन्होंने कहा कंपनी ने पांचों जिलों में 100 करोड़ से अधिक रुपए लेकर फरार हो गए। कार्यालय पर ताला लगा है। राशि नहीं देने पर पॉलिसीधारक विवाद करते हैं। कुछ लोगों ने राशि वापस दिलाने की मांग की। उनकी बात सुन एसपी नाराज हुए। उन्होंने कहा जब पॉलिसी कर रहे थे। तब पुलिस को सूचना क्यों नहीं दी। 2013 में शिकायत के बाद सबूत नहीं मिले थे। इसमें एफआईआर नहीं हुई थी। अब एफआईआर होगी। एजेंट कालूसिंह सोलंकी, ललित सोनी, राकेश वर्मा ने बताया कंपनी के लोगों ने फोन लगाकर एक महीने का समय देने को कहा है, लेकिन उनकी बात पर हमें विश्वास नहीं है। बड़वानी, धार, खंडवा व बुरहानपुर जिलों के लोग भी एफआईआर की मांग की। एसपी ने कहा, संबंधित लोग गृह जिलों में एफआईआर कराएं।
hin_Deva mag_Deva hin_Deva hin_Deva